Príloha 6

Mnohostranná a dvojstranná spolupráca so zahraničím

Obsah

[Mnohostranná spolupráca 2](#_Toc10037762)

[Dvojstranná spolupráca 10](#_Toc10037763)

### Mnohostranná spolupráca

**Spolupráca krajín Vyšehradskej skupiny (V4)**

V roku 2018 sa vystriedali maďarské predsedníctvo (do 30.6.2018) a slovenské predsedníctvo (od 1. 7.  2018).

Počas **maďarského predsedníctva** sa zrealizovali nasledovné aktivity:

V poradí **druhé stretnutie ministrov poľnohospodárstva V4 + 4** (Bulharsko, Chorvátsko, Rumunsko a Slovinsko) sa v rámci maďarského predsedníctva uskutočnilo 25. januára 2018 v Budapešti. SR na rokovaní zastupovala podpredsedníčka vlády a ministerka pôdohospodárstva a rozvoja vidieka Gabriela Matečná. Na pozvanie maďarského ministra sa spoločného stretnutia zúčastnil aj komisár EÚ pre poľnohospodárstvo a rozvoj vidieka Phil Hogan. Počas rokovania si vedúci jednotlivých delegácií vymenili názory na otázky súvisiace s finančnými aspektmi Spoločnej poľnohospodárskej politiky EÚ (ďalej SPP) po roku 2020, predovšetkým s oznámením Komisie o budúcnosti potravinárstva a poľnohospodárstva. Rokovanie vyvrcholilo podpísaním **spoločnej deklarácie** **V4 + Chorvátska k oznámeniu Komisie**.

V maďarskej Bábolne sa 12.-13. júna 2018 uskutočnilo **tretie stretnutie ministrov poľnohospodárstva Vyšehradskej skupiny, Bulharska, Chorvátska, Slovinska a pobaltských štátov (Estónska, Litvy a Lotyšska)**. Vedúci delegácií spoločne prediskutovali problematiku legislatívnych návrhov pre SPP EÚ po roku 2020 a situáciu na trhu s mliekom, bravčovým mäsom a cukrom. Zhodli sa na tom, že majú záujem zachovať SPP založenú na adekvátnom rozpočte, ktorý umožní plniť stanovené ciele a zabezpečí konkurencieschopnosť poľnohospodárov z nášho regiónu na globálnom trhu. Navrhované zníženie finančných prostriedkov EÚ pre SPP v období po roku 2020 považujú krajiny preto za neprijateľné. Predstavený nový model vykonávania čoho sa javí ako komplikovaný a neprinášajúci očakávané zjednodušenie. Predloženú úroveň vonkajšej konvergencie priamych platieb považujú krajiny za málo ambicióznu. V oblasti problematiky situácie na trhu potvrdili zúčastnené krajiny obavy zo súčasnej situácie a poukázali na potrebu monitorovania a včasného spustenia opatrení na stabilizáciu trhu. Stretnutie pokračovalo diskusiou k Iniciatíve BIOEAST. Zamerala sa na stanovenie priorít pre región strednej a východnej Európy v nasledujúcom programovom období do roku 2027. Stretnutia sa zúčastnil aj tajomník iniciatívy Barna Kovács a zástupca GR EK pre výskum a inovácie (DG RTD) Waldemar Kütt. Vedúci jednotlivých delegácií sa zhodli na potrebe vypracovať makroregionálnu stratégiu a vyšpecifikovať národné priority v oblasti poľnohospodárskeho, potravinárskeho a lesníckeho výskumu. Tie by mali byť definované v rámci Strategického výskumného a inovačného programu (SRIA). Svoj záujem o spoluprácu v oblasti výskumu v biohospodárstve potvrdili prijatím a podpisom **Spoločnej deklarácie ministrov poľnohospodárstva** **Vyšehradskej skupiny, Bulharska, Chorvátska, Slovinska a pobaltských štátov o vízii Iniciatívy BIOEAST v strednej a východnej Európe pre oblasti vedomostného poľnohospodárstva, akvakultúry a lesníctva.**

Od 1. júla 2018 prevzala **Slovenská republika** od Maďarska **predsedníctvo vo Vyšehradskej skupine**.

**Prvé stretnutie ministrov poľnohospodárstva Vyšehradskej skupiny, Bulharska, Chorvátska, Rumunska a Slovinska počas SK V4 PRES** sa uskutočnilo 15.-16. augusta 2018 v Oponiciach. Počas oficiálneho rokovania vedúci delegácií spoločne prediskutovali témy: nový legislatívny balík spoločnej poľnohospodárskej politiky, strategické priority Iniciatívy BIOEAST a dosiahnutie posilnenej pozície všetkých poľnohospodárov v potravinovom dodávateľskom reťazci riešením nekalých obchodných praktík. Na záver rokovania podpísali **Spoločnú pozíciu ministrov poľnohospodárstva Vyšehradskej skupiny, Bulharska, Chorvátska, Rumunska a Slovinska** **k návrhu Komisie k Smernici EP a Rady o nekalých obchodných praktikách vo vzťahoch medzi podnikmi v potravinovom dodávateľskom reťazci**. Druhý deň stretnutia bol venovaný účasti na slávnostnom otvorení 45. medzinárodnej poľnohospodárskej a potravinárskej výstavy **Agrokomplex 2018** a následne prehliadke veľtrhu.

Dňa 8. novembra 2018 sa v Budapešti uskutočnilo prvé stretnutie BIOEAST pracovnej skupiny pre lesníctvo počas workshopu v rámci Iniciatívy BIOEAST.

V rámci tejto iniciatívy sa organizovali aj pravidelné stretnutia Rady BIOEAST ( BIOEAST Board) na Stálom zastúpení Slovenskej republiky v Bruseli.

**Organizácia Spojených národov (OSN)**

**Dohovor OSN o boji proti dezertifikácii a suchu najmä v Afrike** (ďalej UNCCD) je jediná medzinárodná právne záväzná dohoda upravujúca problematiku krajiny a pôdy. Zároveň rieši prepojenie medzi životným prostredím a rozvojom. Cieľom UNCCD je propagovať udržateľné praktiky manažovania krajiny a pôdy, prispievať prostredníctvom partnerstiev k cieľom udržateľného rozvoja a ochrane pôdy pred jej nadmerným zaťažovaním a využívaním. UNCCD presadzuje implementovanie praktík udržateľného manažmentu pôdy aj prostredníctvom poskytovania technickej expertízy a priestoru na výmenu skúseností a dobrých praktík. Praktiky udržateľného manažmentu krajiny a pôdy napomáhajú pri znižovaní následkov klimatických zmien, zabezpečujú odolnejšie zdroje obživy pre milióny ľudí v najzraniteľnejších oblastiach sveta a prispievajú k stabilite spoločensko-ekonomických podmienok štátov. UNCCD sa v rámci cieľov udržateľného rozvoja zasadzuje za dosiahnutie sveta s neutralitou degradácie krajiny. UNCCD je gestorom čiastkového cieľa 15. 3: „Do roku 2030 bojovať s rozširovaním púští, obnoviť zničenú krajinu a pôdu, vrátane *krajiny zasiahnutej rozširovaním púští, suchom a záplavami, a snažiť sa dosiahnuť svet, ktorý bude neutrálny čo do degradácie krajiny.“*

V roku 2018 boli spracované a predkladané dve národné správy v systéme PRAIS: jedna za suchom postihnuté krajiny, jedna za rozvinuté krajiny. Vyplýva to z dvojitého statusu SR v Dohovore. SR sa aktívne podieľalo na celej agende UNCCD v rámci Pracovnej skupiny pre medzinárodné otázky životného prostredia – dezertifikácia (WPIEI – desertification). SR si pripomenula **Svetový deň boja proti dezertifikácii** (17. jún). V roku 2018 SR participovala na príprave programu 17. zasadnutia CRIC (The Committee for the Review of the Implementation of the Convention), ktoré sa konalo 28.-30. januára 2019 v meste Georgetown v Guyane.

UNCCD má 195 zmluvných strán, vrátane SR.

**Organizácia Spojených národov pre výživu a poľnohospodárstvo (FAO)**

**Organizácia Spojených národov pre výživu a poľnohospodárstvo** (ďalej FAO) je najväčšou špecializovanou organizáciou v systéme OSN a jedinou odbornou organizáciou zameranou na potravinovú bezpečnosť a výživu. FAO funguje ako vedomostná základňa pre šírenie informácií a poznatkov. Podporuje krajiny pri rozvoji a implementácii normatívnych opatrení, budovaní kapacít, zhromažďuje, analyzuje a monitoruje vstupné dáta, uľahčuje politický dialóg, podporuje zdieľanie výsledkov expertíz a skúseností a poskytuje zázemie pre rokovanie národov sveta a prenos poznatkov do praxe. Hlavným cieľom je riešenie problémov potravinovej bezpečnosti, najmä však odstránenie hladu a podvýživy vo svete, zvýšenie a skvalitnenie poskytovania tovarov a služieb v oblasti poľnohospodárstva, lesníctva a rybárstva trvalo udržateľným spôsobom, zníženie chudoby na vidieku, vytvorenie inkluzívnejších a efektívnejších poľnohospodárskych a potravinových systémov, ako aj zvýšenie odolnosti obyvateľstva voči hrozbám a krízam. Pri všetkých svojich aktivitách sleduje aj prierezové ciele: rodová rovnosť, riadenie, výživa a zmena klímy. V súčasnosti má 197 členov pozostávajúcich z členských štátov, jednej členskej organizácie - Európskej únie (EÚ) a dvoch pridružených členov (Faerské ostrovy, Tokelau).

V roku 2018 bola pozornosť naďalej venovaná **Agende 2030 pre udržateľný rozvoj**, v rámci ktorej je FAO predurčené pomáhať krajinám pri dosahovaní Cieľov udržateľného rozvoja (SDGs). V roku 2018 bola zaznamenaná pokračujúca silná spolupráca medzi rímskymi agentúrami OSN (RBAs) pri dosahovaní SDGs. Všetky hlavné publikácie FAO boli rozširované o aspekty SDGs. V rámci hodnotenia pokroku v dosahovaní Agendy 2030 sa 46 krajín zapojilo do dobrovoľného národného preskúmania získaných skúseností, vrátane **SR**, ktorá 16. júna 2018 predstavila na pôde OSN v New Yorku **dobrovoľnú správu o pokroku v implementácii Agendy 2030**.

FAO organizovalo podujatie k **Svetovému dňu biodiverzity**, ktorého témou na rok 2018 bola *„Oslava 25 rokov celosvetových aktivít zameraných na biodiverzitu“*. Táto téma bola zámerne zvolená za účelom pripomenutia si 25. výročia nadobudnutia platnosti Dohovoru OSN o biologickej diverzite.

FAO vypracovalo nový **spoločný rámec na posilnenie potravinovej bezpečnosti a potravinových systémov s cieľom udržať mier a stabilitu vo svete**. Táto iniciatíva vznikla ako odpoveď na konflikty, ktoré ohrozujú stabilitu a spôsobujú potravinovú neistotu vo viacerých krajinách sveta. Nový spoločný rámec usmerňuje FAO k tomu, aby aktivity a politiky organizácie smerovali k predchádzaniu konfliktov, k deeskalácii a predchádzaniu obnovenia konfliktov vo svete. Tento prístup zahŕňa opatrenia na prevenciu a odstránenie konfliktov, počas ktorých sú ohrozené potravinové systémy, poľnohospodárstvo a prírodné zdroje. Cieľom je podporiť trvalo udržateľný rozvoj, odstrániť chudobu a hlad, ktoré vznikajú v dôsledku konfliktov a zaistiť, že krajiny sú schopné udržať potravinovú produkciu aj v tých najhorších časoch.

FAO každý rok produkuje **správy založené na vedeckých podkladoch**, ktoré poskytujú prehľad o problémoch v oblasti výživy, poľnohospodárstva, lesníctva, rybárstva a prírodných zdrojov. Z hlavných správ boli v roku 2018 publikované: Správa o stave potravinovej bezpečnosti a výživy (SOFI) a Správa o stave výživy a poľnohospodárstva (SOFA), Správa o stave svetových lesov (SOFO), Správa o stave svetového rybárstva a akvakultúry (SOFIA), Správa o potravinových krízach vo svete.

Z pohľadu **spolupráce SR s FAO** sa rok 2018 niesol predovšetkým v duchu Regionálnej konferencie FAO pre Európu a strednú Áziu, ktorá sa konala 16.-18. mája 2018 vo Voroneži, Ruskej federácii. Ústrednou témou konferencie a najmä ministerského okrúhleho stola bolo udržateľné poľnohospodárstvo a potravinové systémy v Európe a strednej Ázii v kontexte zmeny klímy.

**Ďalšie významné aktivity spolupráce SR s FAO:**

* **Výkonná rada (ExCom) Európskej komisie pre poľnohospodárstvo (ECA)**

V roku 2018 pokračovalo členstvo stálej predstaviteľky SR pri FAO a WFP Zory Weberovej vo Výkonnom výbore ECA. Výkonný výbor slúži ako riadiaci orgán medzi jednotlivými zasadnutiami ECA, ktorá je prípravným orgánom Európskej regionálnej konferencie FAO (ERC). Úlohou Výkonného výboru je príprava zasadnutí ECA a ERC a kontrola plnenia prijatých odporúčaní. **Stála predstaviteľka SR pri FAO a WFP Zora Weberová bola zvolená za členku Výkonného výboru ECA v roku 2017 na dvojročné obdobie.**

* **Voľba nového generálneho riaditeľa FAO**

Nasledujúce voľby na post generálneho riaditeľa FAO sa budú konať počas zasadnutia 41. konferencie FAO (22.-29. júna 2019). V roku 2018 však odštartoval proces koordinovaného postupu EÚ k otázke voľby nového GR FAO. Francúzsko ako prvá a jediná krajina v rámci bloku EÚ predstavila kandidatúru Catherine Geslain-Lanéelleovej, ktorá bola uznaná ako jediná kandidátka za EÚ.

* **Medzinárodný rok zdravia rastlín 2020 a Svetový deň bezpečnosti potravín**

Valné zhromaždenie OSN v decembri 2018 vyhlásilo rok 2020 za Medzinárodný rok zdravia rastlín. Očakáva sa, že rok zvýši povedomie verejnosti a tvorcov politík o význame zdravých rastlín a potrebe ich ochrany, aby sa dosiahla implementácia Agendy 2030 pre udržateľný rozvoj.

Valné zhromaždenie OSN v decembri 2018 prijalo rezolúciu, ktorou vyhlásilo **7. jún za Svetový deň bezpečnosti potravín**. Svetový deň bezpečnosti potravín zvýši povedomie o význame bezpečných potravín a ich benefitov na globálnej úrovni a podporí iniciatívy a aktivity zamerané na zlepšenie bezpečnosti potravín.

* **Globálny informačný systém pre živočíšne genetické zdroje**

NPPC – Výskumný ústav živočíšnej výroby prevádzkoval systém EFABIS – globálny informačný systém pre živočíšne genetické zdroje (Domestic Animal Diversity – Information System). NPPC-VÚŽV aktualizoval údaje v národnom uzle tohto informačného systému, ktorý zabezpečuje plnenie záväzkov SR v oblasti ochrany a monitoringu živočíšnych genetických zdrojov na Slovensku.

* **Agrofilm**

Pokračovala spolupráca NPPC - Výskumného ústavu živočíšnej výroby s FAO pri organizovaní medzinárodného filmového festivalu Agrofilm. Odborníčka FAO na komunikáciu a medzinárodné vzťahy Lea Plántek bola členkou medzinárodnej poroty 34. ročníka medzinárodného filmového festivalu Agrofilm. FAO udelilo cenu českému filmu *„Krajina kamenných veží“*.

**Svetový potravinový program (WFP)**

**Svetový potravinový program** (ďalej WFP) je najväčšou medzinárodnou humanitárnou organizáciou na svete, ktorá bojuje proti hladu a poskytuje potravinovú pomoc v núdzových prípadoch a pracuje s miestnymi komunitami pre zlepšenie výživy a budovanie odolnosti. V zmysle záväzku medzinárodného spoločenstva ukončiť hlad, dosiahnuť potravinovú bezpečnosť a zlepšiť výživu do roku 2030, WFP zameralo svoj Strategický plán na pomoc pri plnení SDG 2 (žiadny hlad) a SDG 17 (podpora partnerstiev pre dosiahnutie SDGs). WFP ročne pomáha viac ako 91,4 miliónom ľudí v 83 krajinách sveta prevažne postihnutých konfliktom. WFP operuje po celom svete a v roku 2018 poskytlo pomoc krajinám, ktoré čelili a doteraz čelia naliehavým a mimoriadnym krízam (Bangladéš, Konžská demokratická republika, severovýchodná Nigéria, Sýria, Jemen a Južný Sudán).

V zmysle uznesenia vlády č. 286/1997 Z. z. SR každoročne prispieva do WFP sumou 15 000 USD z rozpočtu Ministerstva zahraničných vecí a európskych záležitostí SR. SR sa zúčastnila na dvoch riadnych zasadnutiach Výkonnej rady WFP a na Výročnom zasadnutí Výkonnej rady WFP. SR v úlohe pozorovateľa zastupovala Zora Weberová, stála predstaviteľka SR pri FAO a WFP.

WFP v rámci prebiehajúcich diskusií k obťažovaniu, sexuálnemu obťažovaniu a zneužívaniu právomocí zaujalo radikálny postoj a vyjadrilo nulovú toleranciu voči akýmkoľvek prejavom obťažovania a zneužívania. V roku 2018 bola zriadená spoločná pracovná skupina manažmentu WFP a zástupcov Výkonnej rady, kde je členom aj SR v zastúpení stálej predstaviteľky SR pri FAO a WFP Zory Weberovej. Cieľom tejto pracovnej skupiny je preskúmať politiku, pravidlá a prijaté opatrenia WFP, ako aj pomôcť definovať stratégie a opatrenia pre čo najefektívnejšiu ochranu zamestnancov a prijímateľov pomoci WFP. Správa o výsledkoch bude predložená počas 2. pravidelného zasadnutia Výkonnej rady WFP v novembri 2019.

**Organizácia pre hospodársku spoluprácu a rozvoj (OECD)**

**OECD** je medzivládnou ekonomickou organizáciou, ktorej členovia uznávajú hodnoty demokracie a princípy trhového hospodárstva. Úlohou OECD je pomôcť svojim členským štátom budovať silné hospodárstva, zvýšiť ich efektivitu, ako aj rozširovať liberalizáciu medzinárodného obchodu a prispievať k udržiavaniu stability. Je to predovšetkým fórum pre diskusiu a výmenu názorov o dobrých i zlých skúsenostiach. Problematike poľnohospodárstva sa OECD venuje od svojho vzniku. Členom OECD je SR od roku 2000. Členstvo SR v OECD koordinuje MZVaEZ SR. Rezort pôdohospodárstva a rozvoja vidieka SR zabezpečuje vo vzťahu k členstvu SR v OECD úlohy a zastupovanie približne v 14 pravidelných formátoch pracovných orgánov OECD.

SR sa aj v roku 2018 aktívne zapájala do činnosti **poľnohospodárskych kódov a schém OECD**. Dôkazom toho bolo oživenie **Medzinárodného školiaceho kurzu „Harmonizácia hodnotenia kvality ovocia a zeleniny“**, ktorý sa po niekoľkoročnej prestávke opätovne konal v Mojmírovciach pri Nitre (11.‑13. septembra 2018). Hlavným cieľom poľnohospodárskych kódov (traktory) a schém (osivárska schéma, schéma pre lesný reprodukčný materiál a schéma pre ovocie a zeleninu) všeobecne je predovšetkým podpora medzinárodného obchodu.

Nosnou aktivitou rezortu pôdohospodárstva a rozvoja vidieka SR bola dvojdňová **medzinárodná** **konferencia „Nástroje hodnotenia a riadenia rizík v agropotravinárskom sektore“**, ktorá sa uskutočnila 17.‑18. októbra 2018 v Bratislave. Stretli sa na nej odborníci z agropotravinárskeho sektora SR, Európskej komisie (komisár pre poľnohospodárstvo a rozvoj vidieka Phil Hogan), z najväčšej organizácie poľnohospodárov v EÚ COPA COGECA generálny tajomník Pekka Peesonen, Frank van Tongeren z riaditeľstva pre obchod a poľnohospodárstvo OECD, ministri a štátni tajomníci členských krajín EÚ i mimo EÚ a samotní poľnohospodári. Konferencia bola organizovaná NPPC v spolupráci s MPRV SR a kofinancovanie získala z Kooperatívneho výskumného programu OECD pre riadenie biologických zdrojov pre udržateľné poľnohospodárske systémy (CRP).

V priebehu roka 2018 pokračovala práca **Expertnej skupiny pre spoluprácu rezortu pôdohospodárstva a rozvoja vidieka SR s OECD.** Expertná skupina, ktorá bola opätovne obnovená v roku 2015, dosiahla zlepšenie koordinácie agendy OECD v gestorstve rezortu a stala sa etablovaným expertným fórom pre výmenu informácií o dianí v OECD a zapájaní sa SR do aktivít OECD.

Z nadrezortného pohľadu sa na jeseň 2018 začala príprava SR na predsedanie Ministerskému zasadnutiu Rady OECD (máj 2019) prijatím viacerých materiálov na úrovni vlády SR, ako aj vytvorením Medzirezortnej pracovnej skupiny na koordináciu SK PRES MCM OECD 2019, na ktorej aktívne participoval aj odbor zahraničnej koordinácie MPRV SR.

**Členstvo SR v jednotlivých medzinárodných organizáciách v oblasti poľnohospodárstva, ktoré sú v gescii MPRV SR:**

• **BI ECPGR** Medzinárodný ústav biodiverzity - Európsky program spolupráce pre genetické zdroje rastlín

• **EPPO** Európska a stredozemská organizácia ochrany rastlín

• **EuFMD** Európska komisia pre kontrolu slintačky a krívačky

• **EUMUCF** Koordinačná jednotka EÚ pre oblasť minoritných použití

• **FAO** Organizácia Spojených národov pre výživu a poľnohospodárstvo

• **ISTA** Medzinárodná asociácia pre skúšanie osív

• **OIE** Svetová organizácia pre zdravie zvierat

• **OIV** Medzinárodná organizácia pre vinič a víno

• **UNCCD** Dohovor OSN o boji proti dezertifikácii

• **UPOV** Medzinárodná únia na ochranu nových odrôd rastlín

• **zSC** Zonálny riadiaci výbor centrálne zóny EÚ

**Európsky program spolupráce pre genetické zdroje rastlín BI ECPGR**

**Bioversity International** (ďalej BI) je medzinárodná organizácia zaoberajúca sa aktivitami ochrany genetických zdrojov pre výživu a poľnohospodárstvo. Európsky program spolupráce pre genetické zdroje rastlín (ďalej ECPGR) zabezpečuje spoluprácu medzi európskymi krajinami s cieľom zabezpečiť dlhodobú ochranu a uľahčiť využívanie genetických zdrojov rastlín v Európe. V rámci členstva SR v ECPGR zdieľame informácie a sme súčasťou koordinácie efektívnej ochrany genetických zdrojov rastlín pre výživu a poľnohospodárstvo v ex situ a in situ podmienkach.

Členstvom v BI/ECPGR získavame odborné a medzinárodné služby nevyhnutné na ďalšie dlhodobé a úspešné pôsobenie v oblasti ochrany genetických zdrojov pre výživu a poľnohospodárstvo. V rámci tohto členstva SR získava prístupy do medzinárodných databáz genetických zdrojov rastlín a k partnerstvám vo vede a výskume v oblasti výživy a poľnohospodárstva.

**Európska a stredozemská organizácia ochrany rastlín (EPPO)**

**Európska a stredozemská organizácia ochrany rastlín** (ďalej EPPO) je medzivládna organizácia zodpovedná za spoluprácu v oblasti zdravia rastlín v európskom regióne. Jej poslaním a cieľom je chrániť rastliny, rozvíjaním medzinárodných stratégií proti zavlečeniu a šíreniu škodcov, ktoré ohrozujú poľnohospodárstvo, lesníctvo a životné prostredie. EPPO má tiež jedno z hlavných poslaní v podpore bezpečných a účinných metód boja proti škodcom. Organizácia EPPO je rovnocennou organizáciou ku všetkým regionálnym organizáciám ochrany rastlín, ktoré sú zriadené vo všetkých siedmich regiónoch FAO po celom svete.

**Európska komisia pre kontrolu slintačky a krívačky (EuFMD)**

**Komisia pre kontrolu slintačky a krívačky** (ďalej SLAK),spadá pod odbor poľnohospodárstva a ochrany spotrebiteľa Organizácie pre výživu a poľnohospodárstvo (FAO). Prvotnou úlohou EuFMD bol boj so SLAKom v Európe a koordinácia národných programov na kontrolu SLAKu. Výsledkom bolo, že v roku 1992 bola Európa prvýkrát bez výskytu slintačky a krívačky a v tom istom roku sa zastavila každoročná plošná vakcinácia proti nim. Zákaz vakcinácie platí dodnes. V súčasnosti je členom EuFMD 38 krajín. SR má štatút riadneho člena.

**Koordinačná jednotka EÚ pre oblasť minoritných použití** (**EUMUCF)**

**Koordinačná jednotka EÚ pre oblasť minoritných použití** (ďalej EUMUCF) bola vytvorená v apríli 2015 ako styčný bod medzi EPPO, Európskou komisiou, členskými štátmi, Expertnou skupinou OECD pre minoritné použitia pesticídov. Členstvo má pre SR veľký význam, nakoľko minoritné použitia predstavujú v SR, podobne ako aj v iných krajinách EÚ aj mimo EÚ, významný problém. Vzhľadom na celkovú výmeru poľnohospodárskej plochy v SR a na zameranie sa rastlinnej výroby hlavne na obilniny, olejniny a kukuricu, je väčšina ostatných pestovaných plodín minoritnými plodinami a adekvátna ochrana týchto plodín je dlhodobo nedostačujúca, napr. v ovocinárstve, v pestovaní zeleniny a pod.

**Medzinárodná asociácia pre testovanie osív (ISTA)**

**Medzinárodná asociácia pre testovanie osív** (ďalej ISTA) sa skladá z členských laboratórií a subjektov vzorkovania, osobitných členov, mimoriadnych členov a členov z rovnakého odvetvia súkromnej sféry z 83 krajín/rôznych ekonomík.

V roku 2018 bolo zaznamenaných 225 členských laboratórií, z toho 138 akreditovaných ISTA a oprávnených vydávať certifikáty ISTA. Členovia ISTA spoločne pracujú na dosiahnutí „Jednotnosti pri hodnotení kvality semien po celom svete“. Uľahčuje sa obchodovanie s osivami na národnej a medzinárodnej úrovni. Vystavovaním medzinárodných certifikátov pri exportoch semien v národnom laboratóriu NLC uspokojí potrebu zahraničných odberateľov pri deklarovaní kvality osiva a môže tak chrániť vývozcov aj proti neoprávneným reklamáciám kvality, a tým dosiahnutia nižšej ceny.

**Svetová organizácia pre zdravie zvierat (OIE)**

**Svetová organizácia pre zdravie zvierat** (ďalej OIE) je medzivládnou organizáciou zodpovednou za zlepšovanie zdravia a zdravotnú bezpečnosť zvierat na celom svete. Je uznávaná ako referenčná organizácia Svetovou obchodnou organizáciou (WTO) a v súčasnosti má celkovo 182 členských štátov.

Na valnom zhromaždení v máji 2018 prijali delegáti OIE 34 rezolúcií, vrátane nových, zmenených a doplnených medzinárodných noriem zameraných na zdravie a dobré životné podmienky zvierat a za novú členskú krajinu schválili Svätú Luciu. **Dr. Mark Schipp**, delegát OIE pre Austráliu, bol zvolený za **prezidenta OIE na trojročné funkčné obdobie**.

**Medzinárodná organizácia pre vinič a víno (OIV)**

**Medzinárodná organizácia pre vinič a víno** (ďalej OIV) je medzivládna organizácia vedeckej a technickej povahy. V súčasnosti združuje 47 členských štátov, ktoré predstavujú 85 % celosvetovej produkcie a 80% spotreby vína vo svete. Tieto štáty prostredníctvom svojho členstva v OIV uznali význam spolupráce a harmonizácie vo vinohradnícko-vinárskom sektore. OIV je špecificky zameraná na vedecké, technické, hospodárske problémy týkajúce sa problematiky sektoru vinohradníctva a vinárstva vo svetovom meradle.

Generálny riaditeľ sekcie poľnohospodárstva MPRV SR Štefan Ryba prijal 25. apríla 2018 Dr. Johna Barkera, sprevádzaného veľvyslankyňou Nového Zélandu (NZ) Nicole Robertonovou, ktorá požiadala SR o podporu novozélandského kandidáta vo voľbách na pozíciu generálneho riaditeľa OIV. Počas 16. Valného zhromaždenia OIV 23. novembra v Punta del Este (Uruguaj), prebehla voľba generálneho riaditeľa OIV. Po odstúpení novozélandského kandidáta Dr. Johna Barkera bol zvolený španielsky kandidát **Pau Roca Blasco**, ktorý nastúpil do funkcie **generálneho riaditeľa organizácie** 1. januára 2019 na obdobie piatich rokov. V novembri 2018 pristúpil do OIV ako ďalší členský štát Uzbekistan.

**Medzinárodná únia na ochranu nových odrôd rastlín (UPOV)**

Hlavné úlohy **Medzinárodnej únie na ochranu nových odrôd rastlín** (ďalej UPOV) spočívajú v zabezpečovaní a koordinácii právnej ochrany nových odrôd rastlín na základe Dohovoru UPOV. Ďalšou úlohou úradu UPOV je podpora medzinárodnej diskusie a výmeny informácií týkajúcich sa génového inžinierstva, biotechnológie a ďalších rozvíjajúcich sa metód u rastlín, právnej ochrany odrôd rastlín a udeľovaní šľachtiteľských práv.

V roku 2018 bola SR požiadaná o vedenie technickej pracovnej skupiny UPOV v Uruguaji, ktorá rieši revíziu metodických pokynov pre vykonávanie DUS skúšok sóje fazuľovej a timotejky lúčnej. Po finalizácii dokumentov budú oba metodické pokyny UPOV predložené na schválenie Správnej rade CPVO a následne Európskej komisii na odhlasovanie na Stálom výbore. Odsúhlasený dokument smernice členskými štátmi EÚ bude po transpozícii platný a na základe skúšobných metodík bude prebiehať vykonávanie DUS skúšok pre dané plodiny.

SR má v UPOV štatút riadneho člena. SR pristúpila k Dohovoru UPOV v roku 2009 ako 44 členský štát.

**Zonálny riadiaci výbor centrálne zóny EÚ (zSC)**

**Zonálny riadiaci výbor centrálne zóny EÚ** (ďalej zSC)sazaoberá alokáciou členských štátov pre hodnotenie konkrétnych prípravkov na ochranu rastlín a koordinuje prerozdelenie povinností medzi zónami aj v rámci zóny.

**EURÓPSKE ZÁLEŽITOSTI**

Nosnou témou rokovaní Rady ministrov EÚ pre poľnohospodárstvo a rybárstvo AGRIFISH bol v roku 2018 **balík reforiem** **Spoločnej poľnohospodárskej politiky** na programové obdobie 2021-2027, ktorý bol Európskou komisiou predstavený v júli. Nový návrh budúcej SPP po roku 2020 predpokladá výrazné zníženie rozpočtu. Kľúčovým prvkom SPP aj naďalej zostáva trhová orientácia, pozornosť sa taktiež sústreďuje aj na zmierňovanie vplyvu klimatických zmien. SR zastáva názor, že vzhľadom na ambície a priority budúcej SPP je pre správne fungovanie nevyhnutné adekvátne nastavenie rozpočtu v ďalšom programovom období. Zástupcovia SR aktívne participovali na všetkých relevantných zasadnutiach súvisiacich s prípravou legislatívneho balíka pre programové obdobie 2021-2027.

Jednou z tém, ktoré roku 2018 rezonovali na európskej, ale aj domácej úrovni bola problematika **dvojakej kvality potravín**. Vychádzajúc z výsledkov predbežných kontrol sa SR, ktorá už dva roky intenzívne presadzuje odstránenie dvojakej kvality, podarilo s podporou okolitých členských štátov EÚ presadiť túto problematiku medzi priority Európskej komisie.

Ďalšou prioritnou témou rezortu boli aj **nekalé obchodné praktiky vo vzťahoch v potravinovom dodávateľskom reťazci**. V apríli 2018 Európska komisia predložila návrh smernice, ktorá stanovuje zoznam zakázaných obchodných praktík. Cieľom smernice je ochrana prvovýrobcov a odstránenie diskriminačného zaobchádzania s dodávateľmi.  Ambície SR boli v značnej miere naplnené tým, že v decembri 2018 bolo dohodnuté kompromisné znenie Smernice Európskeho parlamentu a Rady. Z pohľadu Slovenska bola dohoda pozitívne vnímaná nakoľko zohľadnila našu oficiálnu pozíciu.

**Brexit**

Príprava odchodu Spojeného kráľovstva z EÚ pokračovala aj v roku 2018 mimoriadne komplikovanou a neprehľadnou politickou situáciou na strane odchádzajúcej krajiny. Ostatné členské štáty EÚ, vrátane SR, sa medzitým pripravovali na situáciu, ktorá nastane po brexite. MPRV SR naďalej participovala na týchto prípravách na národnej úrovni prostredníctvom Medzirezortnej koordinačnej skupiny na úrovni štátnych tajomníkov aj vecných riaditeľov odborov zahraničných vzťahov. Zámerom týchto stretnutí bola predovšetkým výmena aktuálnych informácií o procese brexitu a príprava štátneho aj súkromného sektoru.

### Dvojstranná spolupráca

Na okraj stretnutia ministrov poľnohospodárstva V4 + 4 v Budapešti sa 25. januára 2018 uskutočnilo aj **bilaterálne rokovanie** podpredsedníčky vlády a ministerky pôdohospodárstva a rozvoja vidieka SR Gabriely Matečnej s jej rezortným kolegom z ***Českej republiky***, ministrom poľnohospodárstva Jiřím Milekom. Predmetom rokovania boli témy: stropovanie priamych platieb (kde máme s Českom ako jediným členským štátom EÚ spoločnú pozíciu), konvergencia, zaradenie migrácie medzi nové ciele SPP, poradenský systém, ekologizácia, jednotná platba na plochu, strategické plány, nekalé obchodné praktiky a trh s pôdou.

Slovenská delegácia vedená podpredsedníčkou vlády a ministerkou pôdohospodárstva   
a rozvoja vidieka SR Gabrielou Matečnou sa 27. februára 2018 zúčastnila prehliadky expozícií v rámci medzinárodných potravinárskych veľtrhov **SALIMA/VINEX.** Delegácia navštívila aj stánky slovenských vystavovateľov, ktorí prezentovali svoje aktivity na veľtrhu a zúčastnila sa aj na **7. ročníku medzinárodnej konferencie FOOD FORUM**. Témou konferencie bola *„Konkurencieschopnosť európskeho potravinárstva“* s cieľom zvýšenia ochrany spotrebiteľov formou eliminácie fenoménu dvojakej kvality potravín, falšovania potravín a boja proti nekalým obchodným praktikám.

Slovenská delegácia vedená generálnym riaditeľom sekcie poľnohospodárstva MPRV SR Štefanom Rybom sa 23. augusta 2018 zúčastnila slávnostného otvorenia **45. ročníka medzinárodného agrosalónu Země živitelka** v Českých Budějoviciach. Mottom veľtrhu bolo „100 let českého zemědělství“.

Počas **6. spoločného zasadnutia vlád SR a ČR** sa **17. septembra 2018**   
v Košiciach uskutočnilo aj separátne bilaterálne rokovanie na úrovni jednotlivých rezortov. Pracovné stretnutie štátneho tajomníka Ministerstva pôdohospodárstva a rozvoja vidieka SR Antona Stredáka a ministra zemědělství ČR Miroslava Tomana bolo zamerané na problematiku spoločnej poľnohospodárskej politiky, aktuálneho stavu úrody, závlah a závlahových opatrení, zber krmovín v súvislosti so suchom. V neposlednom rade sa venovali aj téme Afrického moru ošípaných a zdravotného stavu lesov a vplyvu škodlivých činiteľov na lesy, najmä podkôrneho hmyzu.

V Pekingu sa 12. júna 2018 konalo **12. zasadnutie Zmiešanej komisie pre ekonomickú a obchodnú spoluprácu medzi SR a *Čínou*** na úrovni štátnych tajomníkov rezortov hospodárstva. Delegáciu SR viedol štátny tajomník MH SR Vojtech Ferencz. Súčasťou delegácie boli zástupcovia MF SR, MH SR, MDV SR, MPRV SR, MZV EZ SR a ZÚ SR v Pekingu, EXIMBANKA, SAV, CARGO. Prijatý bol aj **finálny protokol z rokovania zmiešanej komisie**. Súčasne sa uskutočnila aj podnikateľská misia SARIO - Business Forum, ktorej sa zúčastnili firmy z oblasti práva, výstavby, energetiky, inovácií, strojárenstva, médií a potravinárstva. Za agrárny sektor to boli firmy: COFFEA Drinks, SweetPro, St. Nicolaus, Gas Família, Mayapan, United Industries, AS Trade, BMM Plus a Mlyn Pohronský Ruskov.

V dňoch 26.-30. novembra 2018 sa na Slovensku uskutočnila **technická misia veterinárnych odborníkov Generálnej administratívy colnej správy Čínskej ľudovej republiky** - General Administration of Customs of the People's Republic of China (GACC). Misia zavŕšila úsilie slovenských mliekarov expandovať na čínsky trh. Čínski veterinári navštívili pracoviská Štátnej veterinárnej a potravinovej správy SR v Dolnom Kubíne, Poprade, Zvolene a Bratislave a producentov mlieka a mliečnych výrobkov (TAMI v Kežmarku, Koliba Milk v Hriňovej, Zvolenský vo Zvolene a Rajo v Bratislave), aby sa presvedčili o kvalite procesov a príslušných certifikátoch v praxi. Okrem iného boli na inšpekcii v chovoch v Detve a v Majcichove. Výstupom misie bolo vypracovanie podkladov a expertného stanoviska k slovenskej žiadosti o vývoz mlieka a mliečnych výrobkov do Čínskej ľudovej republiky, ktorá bola vyhodnotená kladne.

V dňoch 23.-25. mája 2018 sa v litovskom hlavnom meste Vilnius uskutočnilo **13. poľnohospodársko‑obchodné fórum medzi Čínou a 16 krajinami strednej a východnej Európy** (16 SVE) za účasti štátneho tajomníka MPRV SR Gabriela Csicsaia. Z politického hľadiska najdôležitejšou časťou programu bola ministerská konferencia, počas ktorej vedúci delegácií zúčastnených krajín diskutovali na tému *„Inteligentné poľnohospodárstvo – inovatívne riešenia pre potravinovú bezpečnosť a bezpečnosť potravín“.* Na záver ministerskej konferencie bola prijatá **spoločná deklarácia ministrov poľnohospodárstva krajín Číny a krajín SVE z Vilniusu** (ďalej len "Joint Declaration"). Podľa Joint Declaration sa v posledných rokoch účinne syntetizovala iniciatíva Belt and Road s investičným plánom pre Európu a plánom rozvoja pre krajiny strednej a východnej Európy a vznikli významné príležitosti pre budúcu poľnohospodársku spoluprácu "16+1". Súčasťou programu bolo slávnostné otvorenie 22. ročníka medzinárodnej výstavy pre poľnohospodárstvo a potravinársky priemysel Agrobalt 2018. Delegácia MPRV SR participovala aj na politickom fóre na vysokej úrovni na tému potravinových strát a odpadov.

Delegácia SR vedená ústredným riaditeľom Štátnej veterinárnej a potravinovej správy SR (ďalej ŠVPS SR) Jozefom Bírešom sa zúčastnila **tretieho zasadnutia dialógu o spolupráci v oblasti inšpekcie a karantény medzi Čínou a 16 krajinami strednej a východnej Európy** (16 SVE) 7. júna 2018 v Ningbo. Dialóg bol organizovaný Generálnou administratívou colnej správy ČĽR (GACC). Cieľom platformy je posilniť spoluprácu v oblasti importu potravín a poľnohospodárskych produktov do Číny. Boli prijaté dva spoločné dokumenty: **Spoločná vízia v rámci Tretieho dialógu medzi Čínou a krajinami SVE** a **2018-2020 Akčný plán pre spoluprácu medzi Čínou a SVE v oblasti inšpekcie a karantény**. Uskutočnilo sa aj bilaterálne rokovanie viceministra Generálnej administratívy colnej správy ČĽR (GACC) Zhanga Jiwena a ústredného riaditeľa ŠVPS SR Jozefa Bíreša, počas ktorého čínska strana prisľúbila realizáciu technickej misie čínskych expertov na Slovensku v októbri 2018 zameranú na certifikáciu exportu mliečnych výrobkov do Číny.

Predseda vlády SR Peter Pellegrini sa v sobotu 7. júla 2018 zúčastnil **7. stretnutia predsedov vlád krajín strednej a východnej Európy (SVE) a Číny** v bulharskej Sofii. Stretnutie sa nieslo pod heslom *„Prehlbovanie otvorenej pragmatickej spolupráce s cieľom inkluzívnej prosperity*“. Predseda vlády SR vo svojom vystúpení vyzdvihol potravinárstvo ako jednu z oblastí perspektívnej spolupráce. Nabádal na konštruktívny a komplexný prístup všeobecnej colnej autority ČĽR, čo by mohlo priniesť zníženie nerovnováhy obchodu medzi ČĽR a krajinami SVE, predovšetkým prostredníctvom zvýšenia exportu poľnohospodárskych a potravinárskych produktov do ČĽR. Výstupom samitu sú tzv. **Sofia Guidelines**, ktoré obsahujú zhodnotenie doterajších aktivít spolupráce 16+1 a prijatie plánu spolupráce na nasledujúci rok. Uskutočnilo sa aj bilaterálne rokovanie predsedu vlády SR Petra Pellegriniho s predsedom vlády ČĽR Li Kche‑čchiangom. Počas stretnutia čínsky premiér vyslovil záujem o kooperáciu aj v oblasti poľnohospodárstva a potravinárstva so SR a prisľúbil preskúmanie konkrétnych možností a vytvorenie priestoru pre prezentáciu potravinárskych výrobkov z krajín SVE s perspektívou ich importu.

V rámci pokračujúcej úspešnej spolupráce s ***Francúzskou republikou*** prijala 8. októbra 2018 podpredsedníčka vlády a ministerka pôdohospodárstva a rozvoja vidieka SR Gabriela Matečná mimoriadneho a splnomocneného veľvyslanca Francúzska v SR Christopha Léonziho. Primárnym zámerom stretnutia bolo prediskutovanie poslaneckého návrhu iniciujúceho novelizáciu legislatívy SR v oblasti domácej výroby liehu. Prediskutované boli predovšetkým nasledovné témy: vzájomná obchodná bilancia v oblasti agropotravinárskych výrobkov, kvalita potravín, dvojaká kvalita produktov, návšteva potravinárskeho veľtrhu SIAL v Paríži, kandidatúra FR na post generálneho riaditeľa FAO, posilnenie spolupráce v oblasti vzdelávania poľnohospodárskych a veterinárnych odborníkov, špeciálny odvod pre obchodné reťazce, budúcnosť SPP po roku 2020 a viacročný finančný rámec, ako aj pripravované memorandum o spolupráci v oblasti pôdohospodárstva a rozvoja vidieka.

Delegácia SR vedená podpredsedníčkou vlády a ministerkou pôdohospodárstva a rozvoja vidieka SR Gabrielou Matečnou sa 21. októbra 2018 zúčastnila na slávnostnom otvorení **27. ročníka Medzinárodného potravinárskeho salónu SIAL v Paríži**. MPRV SR pri tejto príležitosti zorganizovalo podnikateľskú misiu, na ktorú zobralo zástupcov viacerých slovenských firiem zapojených do projektu agrorezortu Chcem dodávať. Slovenskí výrobcovia na veľtrhu zožali výrazný úspech a odniesli si ocenenia v oblasti inovácií.

Podpredsedníčka vlády a ministerka pôdohospodárstva a rozvoja vidieka Gabriela Matečná prijala na pôde MPRV SR 9. októbra 2018 mimoriadnu a splnomocnenú veľvyslankyňu ***Indonézie*** Adiyatwidi Adiwoso Asmadyovú. Počas bilaterálneho stretnutia bol zhodnotený aktuálny stav spolupráce a diskutovalo sa o možnostiach ďalšieho rozvoja spolupráce v oblasti šľachtenia obilnín a realizácie „*Projektu pestovania pšenice v Indonézii*“. Dôležitou témou stretnutia bola aj otázka trvalej udržateľnosti pri výrobe palmového oleja, ktorú otvorila indonézska strana.

Štátny tajomník MPRV SR Anton Stredák prijal na pôde MPRV SR 11.októbra 2018 Ebadollaha Molaeia, mimoriadneho a splnomocneného veľvyslanca ***Iránskej islamskej republiky***, s ktorým sa venovali témam zameraným na možnosti bilaterálnej spolupráce v oblasti školenia odborníkov, agrotechnickej spolupráci a organizovaní spoločných seminárov. Iránska strana vyjadrila záujem o spoluprácu zameranú na vedeckú činnosť v rámci výskumných ústavov pôsobiacich v gescii MPRV SR, predovšetkým NPPC – Národné potravinárske a poľnohospodárske centrum, ktoré pokrýva výskum potravinárstva, pôdoznalectva, rastlinnej a živočíšnej výroby.

V dňoch 15. – 16. októbra 2018 sa v Tatranskej Lomnici uskutočnilo **19. zasadnutie Medzivládnej komisie pre hospodársku a vedecko-technickú spoluprácu medzi Slovenskou republikou a *Ruskou federáciou***. Hlavným témami boli aktuálne otázky dvojstrannej hospodárskej spolupráce a základné smery jej ďalšieho rozvoja. Slovenskú delegáciu viedol minister hospodárstva Peter Žiga a na čele ruskej delegácie bol minister priemyslu a obchodu Denis Manturov. Rokovanie sprevádzali aj stretnutia zástupcov podnikateľov z oboch krajín.

Podpredsedníčka vlády a ministerka pôdohospodárstva a rozvoja vidieka SR Gabriela Matečná prijala 11. januára 2018 na pôde ministerstva mimoriadneho a splnomocneného veľvyslanca ***Slovinskej republiky*** Gregora Kozovinca. Počas krátkeho zdvorilostného stretnutia spoločne prediskutovali témy, medzi ktoré patrili napríklad „medové raňajky“, dvojaká kvalita potravín, ako aj ďalšie možnosti vzájomnej spolupráce.

Slovenská delegácia vedená podpredsedníčkou vlády a ministerkou pôdohospodárstva Gabrielou Matečnou sa 18.-20. mája 2018 zúčastnila **medzinárodnej ministerskej konferencie** **„Význam včiel a iných opeľovačov pre udržateľné poľnohospodárstvo a potravinovú bezpečnosť“** a na oslavách 1. svetového dňa včiel. Ministerská konferencia sa konala 19. mája 2018 v Brde pri Kranju a umožnila účastníkom z takmer 20 krajín sveta a medzinárodných organizácií výmenu skúseností a poznatkov. Konferencie sa zúčastnil aj generálny riaditeľ FAO José Graziano da Silva. Na záver konferencie bola prijatá spoločná deklarácia, ktorá svedčí o tom, že existuje nielen politické vedomie o význame včiel pre ľudstvo, ale aj ochota konať. Deklarácia je prvý krok smerom k posilneniu medzinárodnej spolupráce v oblasti ochrany včiel, vzdelávania a podpory včelárstva a na zvýšenie povedomia verejnosti. Následne sa v Breznici pri Žirovnici konala pod záštitou prezidenta Slovinskej republiky Boruta Pahora oficiálna **oslava 1. svetového dňa včiel**. Valné zhromaždenie OSN prijalo 20. decembra 2017 jednomyseľné rozhodnutie vyhlásiť 20. máj za Svetový deň včiel. Hlavným cieľom Svetového dňa včiel je mať aspoň jeden deň v roku venovaný zvyšovaniu povedomia vo svete o dôležitosti včiel a iných opeľovačov pre ľudstvo. Vyhlásenie Svetového dňa včiel bolo prioritou Slovinska na pôde OSN, ktorá bola zavŕšená úspechom.

Odbor zahraničnej koordinácie (ďalej OZK) MPRV SR v spolupráci s Diplomatickým protokolom MZVaEZ SR zorganizoval 17. augusta 2018 počas Agrokomplexu tradičný ***Diplomatický deň***. Zúčastnilo sa ho 20 diplomatov z 15 krajín akreditovaných pre SR. Zástupcov diplomatických misií privítali štátny tajomník MPRV SR Anton Stredák a riaditeľ OZK Boris Zemko. S príhovorom vystúpila aj Natália Antošová, námestníčka pre zahraničné vzťahy a ekonomiku Agrokomplexu. Hostia mali možnosť vidieť množstvo odborných a sprievodných podujatí. Významnou aktivitou bola kontraktačno-predajná výstava COOPEXPO, ktorej cieľom je rozšírenie predaja konečnému spotrebiteľovi a podpora malých farmárov a súkromne hospodáriacich roľníkov a družstiev. Dôležitou súčasťou výstavy bola Národná výstava hospodárskych zvierat, Gazdovský dvor u výskumníkov, propagácia úspešnej implementácie Programu rozvoja vidieka SR 2014-2020 „Inovujeme vidiek“, ako aj novinka 45. ročníka „Festival národných špecialít“. Samozrejmosťou bola prezentácia rezortu na národnom stánku a prezentácia Národného programu podpory poľnohospodárskych produktov a potravín Značka kvality SK.